**Informácia o výsledkoch konania technického auditu výskumných organizácií v SR expertmi ESA v dňoch 12. -14. mája 2014 v Bratislave**

**Účastníci technického auditu za ESA:**

|  |  |
| --- | --- |
| **Meno** | **Funkcia** |
| **Anabelle Fonseca** | Oddelenie medzinárodných vzťahov ESA, kabinet generálneho riaditeľa ESA |
| **Bernard Zufferey** | Manažér PECS, Priemyselná politika, Implementácia a podpora pre nové členské štáty a Európske spolupracujúce štáty, riaditeľstvo pre priemysel, verejné obstarávanie a právne záležitosti |
| **Alan Owens** | Priemyselná politika, Implementácia a podpora pre nové členské štáty a Európske spolupracujúce štáty, riaditeľstvo pre priemysel, verejné obstarávanie a právne záležitosti |
| **Miquel Pastor Vinader** | Priemyselná politika, Implementácia a podpora pre nové členské štáty a Európske spolupracujúce štáty, riaditeľstvo pre priemysel, verejné obstarávanie a právne záležitosti |

**Účastníci technického auditu za MŠVVaŠ SR:**

|  |  |
| --- | --- |
| **Róbert Szabó** | Generálny riaditeľ Sekcie vedy a techniky MŠVVaŠ SR |
| **Daniel Šagath** | Externý člen komisie technického auditu ESA |
| **Miriam Horníková** | Hlavný štátny radca, Odbor štátnej a európskej politiky vo vede a technike, Sekcia vedy a techniky, MŠVVaŠ SR, vstup SR do ESA |
| **Alexander Kutka** | Konzultant MŠVVaŠ SR, vstup SR do ESA |

**Stručný priebeh hodnotenia:**

Hodnotenie potenciálu VaV organizácií v SR pre ich účasť v programoch **ESA otvoril pán generálny riaditeľ Sekcie vedy a techniky** privítaním delegácie ESA a oboznámením delegácie s procesom výberu auditovaných organizácií, kde SVT hodnotila predovšetkým úroveň výskumu a vývoja, ako aj predchádzajúce skúsenosti a potenciál v oblasti SPACE.

Následne sa počas troch dní tohto hodnotenia zúčastnilo celkovo **32 slovenských organizácií výskumu a vývoja** (VaV), ktoré prezentovali pred expertnou komisiou ESA a zástupcami SVT svoje **skúsenosti a potenciál v oblasti výskumu vesmíru a vývoja kozmických technológií**. Jednotlivé pohovory trvali cca **30 minút – každá organizácia dostala asi 15 minútový priestor na svoju prezentáciu, po ktorej nasledovala diskusia a otázky zo strany delegácie ESA.**

Hodnotenia sa zúčastnilo **5 ústavov Slovenskej akadémie vied, 4 univerzitné katedry, 3 rezortné organizácie a 20 súkromných spoločností**. Viaceré pracoviská prezentovali svoju aktuálnu činnosť v oblasti SPACE, z ktorých niektoré sú priamo vhodné na realizáciu v rámci programu ESA PECS.

Hodnotenie bolo ukončené záverečnou poradou delegácie ESA s GR SVT, na ktorej ESA odprezentovala predbežné závery hodnotenia a informovala o krokoch, ktoré by mali nasledovať pre úspešný vstup SR do programu ESA PECS.

**Predbežné závery hodnotenia:**

Delegácia ESA **ocenila vysokú účasť** zo strany slovenských VaV organizácií a konštatovala, že **slovenské VaV organizácie majú dobrý potenciál pre účasť v programe ESA PECS.** Vychádzali pritom zo skutočnosti, že viaceré slovenské organizácie sú činné v oblasti SPACE a majú buď **priamu alebo nepriamu skúsenosť s implementáciou projektov manažovaných ESA.** Na druhej strane, časť hodnotených organizácií zatiaľ nedisponuje priamymi alebo nepriamymi skúsenosťami s implementáciou ESA projektov, preto sa odporúča **naďalej zvyšovať povedomie o činnosti ESA a možných spôsoboch spolupráce slovenských organizácií s ESA.**

Delegácia ďalej uviedla, že vypracuje a do dvoch týždňov zašle na SVT MŠVVaŠ SR **návrh spoločnej Správy z hodnotenia (tzv. Joint report), obsahujúcu hlavné zistenia, zhodnotenie potenciálu a odporáčania pre jeho ďalšie zvyšovanie, ako aj návrh potenciálnych PECS projektov.** Od MŠVVaŠ SR sa očakáva následné **spripomienkovanie Správy** tak, aby mohla ESA po zapracovaní pripomienok Správu dokončiť a prezentovať ministerstvu ako výsledok hodnotenia. Správa bude určená výlučne pre **interné potreby MŠVVaŠ SR**, nakoľko bude obsahovať hodnotiace výroky k jednotlivým auditovaným subjektom ako aj návrh potenciálnych PECS projektov.

Obsah spoločnej Správy:

1. Všeobecná časť venujúca sa doterajšiemu priebehu a vývoju vzťahu medzi ESA a SR
2. Program práce počas ESA technického auditu
3. Hlavné nálezy možností a oblastí potenciálneho rozvoja spolupráce vychádzajúcej z pohovorov a prezentácií, vrátane názoru ESA na potenciálne konkrétne oblasti spolupráce
4. Závery a odporúčania (najdôležitejšia časť správy)
5. Tabuľka obsahujúca: a) zoznam všetkých organizácií a podnikateľských subjektov, a k nim b) potenciálne ESA projekty súvisiace s možnosťami jednotlivých organizácií a podnikateľských subjektov.

Na základe hodnotenia delegácia ESA uviedla, že možné slovenské PECS projekty budú pravdepodobne z oblastí:

* **Výskum vesmíru (Space Science),**
* **Diaľkové pozorovanie Zeme (Earth Observation),**
* **Kozmické technológie (Space Technology),**
* **Vedy o živote (Life Science),**
* **Výskum nových materiálov (Material Science).**

ESA tiež deklarovala, že je pripravená **aktívne pomáhať slovenským organizáciám**, ktoré by chceli predkladať PECS projekty, a to predovšetkým konzultáciami o jednotlivých projektových zámeroch tak, aby bolo možné **včas identifikovať a rozpracovať perspektívne návrhy PECS projektov**, nakoľko po uverejnení Výzvy už nesmú pracovníci ESA s jednotlivými organizáciami komunikovať.

**Ďalšie kroky:**

Po schválení zmluvy ECS bude Dohoda podpísaná **zástupcom SR (pravdepodobne p. minister, alebo iná osoba na to splnomocnená) a ESA (pravdepodobne generálny riaditeľ ESA)**. Po podpise zmluvy ECS bude ESA pripravená zverejniť tzv. **„PECS Call for Proposals“, teda Výzvy na predkladanie projektov PECS.** Bezprostredne pred zverejnením tejto Výzvy by sa mal v Bratislave uskutočniť **jednodňový brífing** určený pre záujemcov o predkladanie projektov, na ktorom ESA odprezentuje podrobné formálne a programové požiadavky Výzvy. **Termín na predloženie projektov bude 6 týždňov, nasledovať bude schvaľovanie týchto projektov Programovými komisiami a Radou ESA, v SR bude paralelne prebiehať ratifikačný proces zmluvy ECS v NR SR a u Prezidenta SR.** Po dokončení ratifikačného procesu a schválení PECS projektov orgánmi ESA bude nasledovať **podpis Charty PECS**, obsahujúcej schválené PECS projekty. Po tomto podpise bude **SR môcť zaplatiť ročný príspevok** tak, aby ESA mohla začať kontrahovať jednotlivé subjekty implementujúce projekty z Charty PECS.

Počas 5-ročného obdobia platnosti zmluvy ECS budú uskutočnené viaceré PECS Výzvy, v závislosti od výšky alokácie finančných prostriedkov v jednotlivých výzvach. Medzi jednotlivými výzvami ESA zorganizuje ďalšie **školenia** pre slovenské organizácie s cieľom zvýšiť ich **informovanosť o činnosti ESA, jej technologických plánoch a formálnych a programových požiadavkách na PECS projekty tak, aby sa úspešnosť a účasť slovenských projektových návrhov postupne zvyšovala.**

**Záver:**

**Trojdňové hodnotenie potenciálu slovenských VaV organizácií potvrdilo, že SR disponuje dobrou pripravenosťou na vstup do programu ESA PECS. Viaceré subjekty sú prakticky okamžite pripravené podať PECS projekt, ostatné môžu účasťou na informačných dňoch a školeniach svoju pripravenosť na predloženie úspešného PECS projektu zvyšovať.**

Na základe skúseností s účasťou ostatných európskych krajín v programe ESA PECS, a vzhľadom na očakávaný nárast agendy spojenej s implementáciou zmluvy ECS, odporučila delegácia ESA vyčleniť **potrebnú kapacitu v rámci ľudských zdrojov**, nutnú na zabezpečenie **administratívnych a organizačných úloh vyplývajúcich pre SR zo zmluvy ECS**, riadenie a manažovanie prípravy PECS a zabezpečenia plynulej a relevantnej spolupráce s ESA v ďalšom, minimálne 5 ročnom období. Takýto kontaktný bod musí mať jasne určené kompetencie a dostatočnú alokáciu pracovného času a ľudských zdrojov pre vedenie agendy ESA. Teda, podpisom ECS sa SR zaručuje, že vytvorí dostatočnú **odbornú kapacitu na riadenie ESA agendy a implementácie ESC dohody a PECS Charty**. Takáto kapacita by nemala vykonávať svoje aktivity k ESA len nad rámec svojich ostatných povinností, ale vyžaduje si **plné časové nasadenie „full-time job“.**

SR by mala zohľadniť aj vnútorné rozhodovacie procesy ESA (Rada ESA, komisie a výbory ESA), kedy nesprávne načasovanie môže znamenať spomalenie celého integračného procesu.

Po podpísaní Dohody ECS a po uzatvorení PECS Charty, SR bude musieť **nominovať svojich zástupcov do ESA výborov a komisií týkajúcich sa daných oblastí PECS projektov**.

**Zoznam VaV subjektov SR , ktoré sa zúčastnili technického auditu ESA**

|  |
| --- |
| 3D Model s.r.o., Banská Bystrica |
| ANASOFT APR, s.r.o., Bratislava |
| Astronomický ústav SAV, Tatranská Lomnica |
| CEIT Group, a.s., Žilina |
| DNB Consult, s.r.o., Pezinok |
| EVPÚ, a.s., Nová Dubnica |
| Geodeticca, s.r.o., Bratislava |
| Geofyzikálny ústav SAV, Bratislava |
| Geografický ústav SAV, Bratislava |
| GoSpace, s.r.o. , Bratislava |
| Integra, s.r.o., Piešťany |
| IPESOFT s.r.o. , Žilina |
| MATADOR Industries, a.s., Púchov |
| Národné lesnícke centrum, Zvolen |
| PRVÁ ZVÁRAČSKÁ, a. s., Bratislava |
| Q-PRODUCTS a.s., Bratislava |
| RMC, s.r.o., Nová Dubnica |
| Siemens Program and System Engineering, s.r.o., Bratislava |
| Slovenská technická univerzita, Stavebná fakulta, Katedra geodézie, Bratislava |
| Slovenský hydrometeorologický ústav (SHMÚ), , Bratislava |
| Spinea, s.r.o., Prešov |
| SYLEX, s.r.o., Bratislava |
| Univerzita Komenského, Prírodovedecká fakulta, Bratislava |
| Univerzita P.J.Šafárika, Prírodovedecká fakulta, Ústav geografie, Košice |
| Ústav experimentálnej fyziky SAV, Košice |
| Ústav materiálov a mechaniky strojov SAV, Košice |
| Výskumný ústav papiera a celoulózy, a.s. (VÚPC), Bratislava |
| Výskumný ústav spojov n.o., Banská Bystrica |
| Výskumný ústav vodného hospodárstva (VÚVH), Bratislava |
| YMS a.s., Trnava |
| ZTS VVU Košice a.s. |
| Žilinská univerzita, Elektrotechnická fakulta, Žilina |

**Informácia o postupe procesu pristúpenia SR k Dohode Európskeho spolupracujúceho štátu (ECS) medzi Európskou vesmírnou agentúrou (ESA) a Slovenskou republikou**

SR v roku 2010 podpísala s ESA **základnú rámcovú Dohodu o spolupráci**. V rámci tejto Dohody o spolupráci boli realizované viaceré školenia, konferencie a semináre, zástupcovia SR sa zúčastňujú rokovaní rôznych expertných programových rád a komisií ESA v úlohe pozorovateľa, prebieha výmena študentov a pod.

Nadväzujúcou fázou spolupráce SR s ESA je **štatút tzv. „Európskeho spolupracujúceho štátu - ECS“ a podpis Dohody ECS.** Hlavným cieľom ECS je zapojiť krajinu do vybraných programov a aktivít ESA a pripraviť ju na efektívne čerpanie financií pre prípad neskoršieho pristúpenia k Dohovoru o založení ESA, čím sa krajina stáva plnoprávnym členom. Medzi ďalšie ciele ECS patrí predovšetkým rozvoj spolupráce medzi vedeckou obcou a priemyslom ako aj rozvoj prírodovedných vzdelávacích programov na stredných a vysokých školách.

**Účelom podpisu a ratifikácie Dohody a následného vypracovania „Plánu pre európske spolupracujúce štáty/Plan for European Coopearting States PECS“** (zoznam konkrétnych výskumno-vývojových projektov ESA, ktoré budú realizované v SR) je pripraviť SR na pristúpenie k Dohode o založení ESA, čím sa stane plnoprávnym členským štátom ESA.

Text  dohody bol konzultovaný s **členmi Komisie** pre účasť  Slovenskej republiky na spolupráci s Európskou vesmírnou agentúrou, ktorú zriadil podpredseda vlády a minister školstva ako poradný orgán MŠVVaŠ SR podľa bodu B.1 uznesenia vlády SR č. 524/2009.

Na základe obsahu dohody bude umožnené priame zapojenie slovenských výskumných a priemyselných kapacít do výskumných a vývojových programov ESA. Finančné prostriedky investované vládou SR do spolupráce s ESA budú použité **na financovanie kontraktov so slovenskými vedecko-výskumnými organizáciami a priemyselnými podnikmi**, ktoré budú implementovať dohodnuté výskumné a vývojové programy ESA. Finančné prostriedky zo štátneho rozpočtu budú čerpané **výhradne slovenskými** výskumnými a vývojovými organizáciami. Tiež bude umožnená vzájomná výmena informácií, účasť na školiacich programoch,  výmena výskumných pracovníkov, spolupráca pri organizovaní odborných seminárov a podobných podujatí.

## Orgánom zodpovedným za vykonávanie tejto dohody bude MŠVVaŠ SR. Z dohody vyplývajú finančné záväzky vo výške približne 1,45 miliónov EUR ročne v období 2015-2020. Uvedené finančné prostriedky MŠVVaŠ SR nemá zabezpečené v rámci schválených limitov rozpočtovej kapitoly na príslušné rozpočtové roky. Na základe uvedeného MŠVVaŠ SR navrhuje uložiť podpredsedovi vlády a ministrovi financií pri rozpise rozpočtu kapitoly MŠVVaŠ SR na príslušný rozpočtový rok finančné prostriedky počnúc rokom 2015 na financovanie príspevku SR do rozpočtu ESA. Finančné prostriedky budú navýšené v kapitole MŠVVaŠ SR v podprograme 0970A (Príspevky SR medzinárodným organizáciám). Gestorom rozpočtového programu je Ministerstvo zahraničných vecí a európskych záležitostí SR.

**Dohoda ECS má negatívny vplyv na rozpočet verejnej správy a pozitívne sociálne vplyvy, vplyvy na podnikateľské prostredie, vplyvy na životné prostredie a vplyvy na informatizáciu spoločnosti.**

**Materiál o Dohode ECS prešiel riadnym predbežným pripomienkovým konaním v dňoch 14.4.2014 – 17.4.2014** s jednou zásadnou pripomienkou MF SR. Po uskutočnení procesu pripomienkového konania bude materiál predložený bude materiál predložený do Legislatívnej rady vlády SR a následne do vlády SR. Po schválení vládou SR bude materiál predložený na odsúhlasenie do Národnej rady SR.

Po schválení zmluvy ECS bude Dohoda podpísaná **zástupcom SR (pravdepodobne pán minister, alebo iná osoba na to splnomocnená) a ESA (pravdepodobne generálny riaditeľ ESA)**. Po podpise zmluvy ECS bude ESA pripravená zverejniť tzv. **„PECS Call for Proposals“, teda Výzvy na predkladanie projektov PECS.**

**Text Dohody ECS pre SR bol jednohlasne schválený na Výboroch ESA:**

* **Administratívny a finančný výbor (Administrative and Financial Committe) 27.5.2014**
* **Výbor pre medzinárodné vzťahy (International Relations Committee) 20.-21.5.2014**
* **text Dohody ECS bude schvaľovaný na rokovaní Rady ESA 17.-18.6.2014**

Podpis Dohody ECS medzi SR a ESA sa predpokladá do konca roka 2014.